Schef Scheffer is op Vrydag 19 September in die ouderdom van 44 jaar aan ’n hartaanval oorlede, berig ons verlede jaar Oktober. Baie mense het Schef leer ken toe hy en Arna Langa Voere in die Zwavelpoort-sentrum bedryf het en ’n kleiner tak in Atterburywegverlenging. Schef was vroeër ’n offisier van 32 Bataljon waar hy sy troepe in Angola se bosse aangevoer het.
Met die eerste uitgawe van 2009 het lesers gehoor dat Charl van der Merwe ’n krokodil in die Zwavelpoortspruit gevang het. Toe Charl laat in verlede jaar ’n reuse vanghok begin bou om die krokodille, wat maai onder die vis in sy foreldam, te vang, het almal vir hom gelag. Hy het dié hok in die dam gestel en in die tweede week van die nuwe jaar, ná een byna katastrofiese, mislukte poging, het hy ’n uitgevrete Nyl krokodil van by die twee meter lank, agter tralies gehad.
In ons Januarie uitgawe het lesers Shere se Oom Hoffie ontmoet, ’n 95- jarige wat steeds daagliks skilder en een van die eerste huise in Shere met sy eie hande gebou het. Hy het vertel van sy sewe jaar in ’n interneringskamp in die Tweede Wêreldoorlog waar hy ’n viool met ’n knipmes uit ’n stuk tafel gemaak het. Dié en ander avonture is vervat in sy outobiografie, “Skizze eines lange Lebens” (sketse uit ’n lang lewe) deur Georg Hofmann.
Kunstenaar Johan Marais van Woodlands het in ons April-uitgawe verduidelik wat skilder vir hom beteken. Hy fokus op stillewes en landskappe en sy voorkeur is om helder, vars kleure te gebruik wat ’n impressionistiese gevoel aan die werk gee. Johan het verduidelik dat sy doel is om uitdrukking te gee aan wie hy is en hoe hy die wêreld rondom hom sien. Wat hy bowenal wil hê is dat sy werk duidelik moet uitstaan van die werk van ander hedendaagse kunstenaars.
Lesers hoor in Julie vir die eerste keer van die plaas Rustfontein waar die welsynsorganisasie, African Blessings, probeer om ’n beter lewe te skep vir weeskinders – nie net die menslike soort nie, maar ook vir perde en donkies. Daar is ’n perdereddingsentrum, kostuine ’n kunssentrum en, danksy fondse uit ’n onlangse kompetisie, is hulle nou besig om die Jochebed Kinderhuis te bou. Op die foto is Rita Edkins, voorsitter van African Blessings, en haar man Brian, een van die direkteure.
In Augustus berig ons dat Bob Round, ’n bekende inwoner van Shere wat alles in die stryd gewerp het om teen misdaad te baklei, op sy plot, ná ’n geveg met drie rowers doodgeskiet is. Bob was vir ’n paar jaar voorsitter van die Boschkopse Gemeenskapspolisiëringsforum (GPF). In ’n berig oor die GPF wat in Die Bronberger van Augustus 2004 verskyn het, het Bob gesê: “Ek weier om ’n slagoffer te wees, en ek doen my bes om seker te maak dat dit nie met my of my mense sal gebeur nie.” Dié woorde bied dalk ’n verduideliking aan diegene wat nie kon verstaan hoekom ’n 79-jarige man drie rowers eiehandig getakel het nie.